Tutú iña ña Hébreu
1
Kakaꞌan Xúva ko kuēnta iña Iꞌxá ña
1 Ntuvi tsikán ne, dōó kiꞌin ito kākaꞌan Xúva ko ni ñata kō. Dōó kiꞌin nuū í kakaꞌan ñá kuenta iña ñá kaꞌan náa ña. 2 Ntá tsi ntuvi sāꞌá ne, kakaꞌan ñá kuenta iña Iꞌxá ña. Tsí kuenta iña Iꞌxá ña de váꞌa ña ñuxiví san ne, xéꞌe ñā é kūvi é un ntɨꞌɨ īña Iꞌxá ña dɨ. 3 Kūtuni ko tsi dóo kaxiꞌí nuu kaꞌnu Xuva kō dá kīni o tsi dóo kaxiꞌí nuu kaꞌnu Iꞌxá ña, tsí dadɨɨ kueꞌen tsí ña ni Xuva kō. Kade kúꞌvē ña é un ntɨꞌɨ̄ é īó ni tūꞌún ña e dóo ntii īní i san. Dā kúvi nakate ña kuétsi kō ne, nákutuví ña diñɨ kuaꞌa Xuva kō, ña e dóo kaꞌnu san, e dukún kān.
Xéꞌe Xuva kō é dií ka kaꞌnu Iꞌxá ña é un ntɨɨ́ ntɨ̄ɨ́ ánjē san
4 Iꞌxá Xuva kō ne, xéꞌe Xuva kō é dií ka kaꞌnu ña e ánjē sán ne, xéꞌe Xuva kō é dií ka kaꞌnu tsiñu vií ña é un ntɨɨ́ ntɨ̄ɨ́ ánjē san. 5 Tsi nté uun ánjē san ña ni káꞌān Xúva ko ni ñā:
Dɨvīn ne, Iꞌxá ko;
vevii xéꞌe u é kūtuni ñaꞌa tsí Iꞌxá ko o;
ntē ña ní kaꞌan niꞌi ña nté uun ánjē san:
Xuꞌu kúvi ú uva ō né,
dɨvīn ne, iꞌxá ko kúvin.
6 Ntá tsi dá xee niꞌi ña Iꞌxá mii ña ñūxiví a ne, kakaꞌan ña:
Un ntɨɨ́ ntɨ̄ɨ́ ánjē kó ne, na kunuu inī ñá Ihxá ko,
kaꞌan Xúva kō. 7 Kuenta iña ánjē sán ne, kakaꞌan túꞌun Xuva kō:
Kade Xuva kō é kōo ánje ñā vata kaa tatsín san,
vata kaa ñuꞌu é kaīꞌxi ntáa ña ntáde tsiñu iña ña,
kaꞌan. 8 Ntá tsi kuenta iña Iꞌxá ña ne, kakaꞌan ña:
Kadan kûꞌvén ntii dañu ntuvi, Xuvā ko.
Váꞌā kueꞌen koo kadan kúꞌvēn.
9 Dōo kakuinima o nuu i é vāꞌá san ne,
ña ntío kueꞌen o nuu i é kīni kaa san.
Dukuān né, Xuva ko, Xuva mii ō ne,
é nakaxnúu ña o
e dií ka naxnuu dínī ñá nima o é ūn ntɨɨ́ ntɨ̄ɨ́ taꞌan o,
kaꞌan ña. 10 Kakaꞌan xtúku túꞌun Xuva kō:
Dɨvīn, Tóꞌō, nté dīꞌna den kûꞌvén ñuxiví san ne,
mii ntāꞌa o den váꞌan e dukún kān dɨ.
11 Xée ntūvi é ntɨ̄ꞌɨ nuu i tsíkān,
ntá tsi dɨvīn né, kutūvín ntii dañu ntūvi.
Un ntɨɨ́ ntɨ̄ɨ́ nuu i tsikán ne,
kuata vatā ó kakuata dōo.
12 Nakaꞌnun váta kaa duꞌnu.
Nadaman vatā ó kanadama o dōo ko.
Ntá tsi dɨvīn ne, ñá kānadaman kueꞌen tsin.
Ntuvi iña ó ne, ña ntɨ́ꞌɨ kuēꞌen tsi,
kaꞌan Xúva ko ni Iꞌxā ña. 13 Nté uun ánjē ña ni káꞌan Xuva ko ni ñā:
Kutūvín diñɨ kuaꞌa ko é kadā kûꞌven
da nté kūvi vií u nī ña ntaínchuꞌvi o.
Ñá te kuan ō ni káꞌan ña nī ánjē san. 14 Tsí da xōó ka ánjē sán ne, ña ntáde tsiñu iña Xuva ko. Tsí kataxnuu Xuva kō ánjē san é xntii ña ñāꞌa san, ña é nīꞌi i é vāꞌa é nakáku Xuva kō.